**Лязиза Сергазина**

**(Астана, Казахстан)**

**СТУДЕНТТЕРДІҢ КРЕАТИВТІ ОЙЛАУЫН ДАМЫТУДЫҢ ӘЛЕУМЕТТІК-ПЕДАГОГИКАЛЫҚ МҮМКІНДІКТЕРІ**

Жаһандану жағдайында жоғары білім сапасын жетілдіру, кәсіби дағдыларды қалыптастыру – студенттерді оқытуды оңтайлы ұйымдастыруды талап етеді. Сонымен қатар, ЖОО жүргізілетін әдістемелік қызметтің маңызды шарты – оқытушының әр студенті шығармашылық ізденіс пен зерттеуге ынталандыратын педагогикалық шеберлік деңгейіне көтерілуіне ықпал ету.

Сонымен қатар, 2016 жылы Давос қаласында өткен Дүниежүзілік экономикалық форумда 5 жылда өзекті болатын 10 кәсіби дағдыны атап көрсетті, соның бірі креативті ойлау.

Әлеуметтік-педагогикалық әдебиеттерге талдау оқытушылардың жоғары білім беретін мекемелерде студенттердің креативті ойлауын дамытуға бағытталған ғылыми-әдістемелік жұмыстардың қарастырылуы жеткіліксіз екендігін көрсетті. Осыған сәйкес, жоғары оқу орындарындағы инновациялық оқыту студенттердің креативті ойлауын дамыту мүмкіндіктерін анықтауға, өзін-өзі бақылауға, түзету мен жетілдіруге бағытталуы шарт.

Жалпы, студенттердің креативті ойлауын дамытудың әлеуметтік-педагогикалық пәні ретіндегі міндеттеріне төмендегілерді жатқызамыз:

* тұлғаның даралық дамуын үйлесімді бірлікте қарастыра отырып, ғылыми әлеуметтендіруді қамтамасыз ету;
* тұлғаның дамуы мен әлеуметтендіру процесіне әсер етуші қарым-қатынастарды педагогикалық тұрғыдан реттеу;
* тұлғаның қоғамға және әлеуметтендіру процессіндегі педагогикалық ғылымдардың көпжақты әсерінің мүмкіндіктерін реттеу;
* әлеуметтік ортаның педагогикалық әлеуетін арттыру мен оны пайдаланудың шарттарын және тәсілдерін зерттеу;
* тұлға ұғымының мәнін, оның даму, қалыптасу кезеңдерін түсіндіру;
* адамның ілеуметтік болмысының түрлі формаларының (адам, жекелік, тұлға, субъект) шекараларын ажырата алу;
* тұлғаның дамуы мен өзін өзі дамытудың өзара байланыстылығына талдау жүргізу;
* әлеуметтік детерминант, әлеуметтік қалыптасу, тұлға қызметі мен дамуы ұғымдарының мәнін ашу[1, 21б.].

«Креативтілік» түсінігі ағылшын тілінің «create» сөзінен аударғанда жасау, шығару дегенді білдіреді. Осы түсінікті алғаш рет Д.Симпсон 1922 жылы пайдаланған. Алғашқыда бұл термин тұлғаның стереотипті (шаблонды, қалыпты) ойлау тәсілдерінен бас тарту мүмкіндіктерін (қабілеттерін) анықтау үшін пайдаланылған.

XVII ғасырда педагогикадағы догматизммен, схоластикамен күрес жүргізген Ж.Ж.Руссо адамның меңгерген білімін өмірмен, практикамен байланыстыру мақсатында оқытудың қызықты да, белсенді әдістерін іздестіруді қарастырды. Оның шығармаларындағы кейіпкерлер ғылыми шындықты ашушы, зерттеуші ретінде танылады. Тұлға дамуындағы ерік пен дербестіктің манызын ашып көрсетеді және схоластикалық мектеп әдістемесін сынға алады. Ол интеллектуалдық даму, ақыл-ой тәрбиесі туралы пікір білдіріп, баланың әлеуметтік-педагогикалық тұрғыдан шығармашылық тұлғасын дамыту керектігін айтып, баланың әлеуметтенуін, оқудағы белсенділік, дербестік ұстанымдарын көрсетті.

Ж.Ж.Руссоның дидактикасында оқыту үдерісінде ең бірінші танымдық әрекет идеясына үлкен мән берілді. Бала табиғатпен байланыста әлеуметтік жетілетіндіктен оның табиғи туа біткен ерекшеліктеріне сай өсуіне ерік беру қажеттігін ескертеді. Сондықтан ол баланың қызығушылығы мен дербестікке ұмтылысын, шығармашылығын, дарындылығын табиғи тұрғыда зерттеуді ұйғарады. Ал, оның әлеуметтік-педагогикалық тұжырымдамасының негізінде адал еңбек ететін, еңбегінің жемісті болуын көздеген, бостандық, теңдік орнаған жаңа қоғамда өмір сүретін нағыз ерікті, батыл - жаңа адамды тәрбиелеу талабы көрсетіледі[2, 56 б.].

XVIII ғасырда Кант шығармашылық әрекетке оқытудағы ойлау қабілетінің өнімі ретінде арнайы талдаулар жасайды. Канттың пікірінше, шығармашылық үдеріс адам танымы құрылымы элементтерінің сапалық әрекеті болып табылады. Ол шығармашылық қабілет адамның сезімдік қабылдауы мен ақыл–ой қорытындысын өзара байланыстыратын түйін екендігін көрсетеді. Кант әлеуметтік-педагогикалық білім беру жүйесі туралы ой қорыта келе, оқыту әрекеті адамның өзін–өзі бағалауы мен оның жеке тұлғалық әлеуметтенуіне құрметпен қарау идеясын көтереді. Адамның шынайы еркіндігін моральдық талаптарға сай шығармашылық бағдарымен байланыстырады. Канттың бұл ілімін Ф.В.Шеллинг жалғастырып, шығармашылық қабілет ойлау өркениетінің сапалы және санадан тыс үдерістерінің бірлігінде көрініс беретінін сипаттайды.

XIX ғасырда А.Бергсон шығармашылық теориясының негізін қалап, шығармашылық – жаңаның үздіксіз пайда болуы деп, оның өмірлік мәніне тоқталады. Шығармашылық – құрастырудың субъективті әрекетіне қарама-қарсы (табиғатта – туу, өсу, әлеуметтену,жетілу үдерісі ретінде; түйсікте – жаңа бейнелердің, сезімдердің пайда болуы түрінде) үдеріс деп есептейді. Шопенгауэр бұл пікірді қолдай отырып, шығармашылық іс-әрекет басқарылмайтын, өздігінен жүзеге асатын беймәлім үдеріс деген тұжырым жасайды. Оған керісінше, шығармашылықтың әлеуметтік өмірмен байланысы материалистік ілімде көрініс тапты. Материалистік философия бойынша шығармашылық «адамның өзіндік болмысын көрсету тәсілі», бұл диалектикалық қарама–қайшылықтардың үздіксіз жүзеге асуы нәтижесінде көрінетін адамның әлеуметтік дамуының неғұрлым жоғары деңгейін бейнелейтін құбылыс [3, 97 б.].

Сонымен, философиялық зерттеулерде шығармашылық екі шешім арасындағы таңдау, оны бағалау мен жаңа мүмкіндіктерді іздестіру тұрғысынан қарастырылады. Ғалымдардың пікірлері бойынша, бұл таңдаудың жаратылыстану ғылымында гуманитарлық ғылымдарға қарағанда айырмашылығы бар. Гуманитарлық ғылымдарда шығармашылық еркіндік басым болса, нақты ғылымдарда, мысалы информатикада ол адамның жаңашылдық ынтасына тікелей байланысты болып келеді.

Қазіргі кезде философтар мәдениет пен жеке тұлғаның әлеуметтік даму идеяларының, ынтымақтастық пен өзара әрекет ілімдерінің толыққандылығын атап көрсете отырып, жеке тұлғалық – дамыта оқыту әдіснамасын құрайтын жаңа философиялық–педагогикалық идеялардың қажеттігін атап көрсетеді.

Білім беру философиясы бағытында шығармашылық проблемасы жеке тұлғаның өзіндік дербес дамуымен тікелей байланысты деп қарастырылады (В.Соловьев, В.Розанов). Мұның негізін жеке тұлғаға бағдарланған оқыту тұжырымдамасы, яғни жеке тұлғаның өзіндік әлеуметтік даму үдерісін терең зерделеуге бағытталған практикалық, әлеуметтік-педагогикалық әрекетті жетілдіру ілімі құрайды. Сондай-ақ, шығармашылық теориясын дамытуда Б.А.Лезиннің түйсік дамуының философиялық–лингвистикалық тұжырымдамасының маңызы зор. Бұл ілім бойынша шығармашылық әрекет арқылы тұлға табиғатының жоғары және шексіз деңгейдегі сипаты анықталады, шығармашылық шынайылық идеясымен байланыстырылады. Олардың пікірінше, шынайы объективті өмір – шығармашылық табиғатына қарсы келетін қажеттіліктер мен тайталас әрекеттер әлемі[4, 19 б.].

Н.А.Бердяев шығармашылық табиғатын талдай отырып, мынадай қағидаларды бөліп көрсетеді: шығармашылық үдеріс еркіндік болғанда ғана жүзеге асады; шығармашылық дара тұлғалық сипатта көрінеді; шығармашылық әлемдік, жалпы адамзаттық, ғарыштық және әлеуметтік бағытта болады.

Креативтілікті зерттеуге келесі ғалымдардың қосқан үлесі зор: Дж. Гилфорд, Е. Торренс, М. Чиксзентмихай, Д.Б. Богоявленская, К. Мартиндэйл, Н.Ф. Вишнякова, К.А. Торшина, Е.П. Ильин, А.Г. Грецов және т.б. Отандық зерттеушілердің арасынан – Б.А. Оспанова, В.В. Шахгулари, А.К. Ізбасқанова, Н.А. Михайлова, Р.Ш. Сыдықова, А.С. Швайковский, Б.А. Жетпісбаева, А. Кенжебаева және т.б. зерттеулерінде қарастырылған.

Дегенмен, аталған ғылыми зерттеулер мен әдебиеттерге, озық педагогикалық тәжірибелерге жасалған талдау бүгінгі күнге дейін студенттердің креативті ойлауының әлеуметтік-педагогикалық негіздері мәселесінің зерттеу нысаны болмағанын дәлелдеп отыр.

Демек, білім беру жүйесінде студенттердің креативтілік әлеуетін дамытуға қатысты іргелі зерттеулер болғанменде, болашақ әлеуметтік педагог мамандарының креативті ойлауын дамыту әлі де шешілмеген мәселелердің бірі екендігі белгілі.

**Әдебиеттер:**

1. А.К. Игибаева, Б.Т. Абалакова, А.К. Козыбаева/ Әлеуметтік педагогика/ оқу құралы – Алматы: «Эверно» баспасы, 2016. – 225 б.

2. Ж.Р. Баширова, Р.К. Бекмағамбетова, Н.С. Әлқожаева / Педагогика, әлеуметтік педагогика, өзін-өзі тану тарихы/ оқу құралы, - Алматы: Қазақ университеті, 2012.-248 б.

3. Сыдыкова Р.Ш. Теория и практика развития креативности буду¬щих педагогов-музыкантов в системе высшего образования: дис. д.п.наук. - Туркестан. 2010.-347 с.

4. Оспанова Б.А. Педагогические основы формирования креатив¬ности будущих специалистов системе университетского образова¬ния: дис.д.п.н. - Туркестан, 2006- 288 е.

**Научный руководитель:**

профессор, доктор педагогических наук Шалгынбаева Кадиша Кадыровна